paragraph_text: Radagast Smeđi je također zakazao u svojoj misiji. Sveopće je mišljenje da njegov neuspjeh nije tako težak kao Sarumanov ili onaj Plavih čarobnjaka. Radagast, četvrti po redu Istar, zaljubio se u zvijeri i ptice Međuzemlja i zaboravio vilenjake i ljude. Obitavao je u Rhozgobelu, u južnom dijelu Mrkodola i svoje je dane provodio brinući se za divlja, šumska stvorenja. On sigurno nikada nije postao zao iako su njegove ptice donosile informacije Sarumanu Bijelom kao vrhovnom čarobnjaku njihova reda, koje je ovaj iskoristio za izdaju. Vječita točnost i obavještenost Gwaihirovih orlova je vjerojatno bila Radagastova zasluga. Ne zna se što se dogodilo s Radagastom nakon kraja Trećeg doba, no pretpostavlja se da mu je nakon Rata za Prsten dopušten povratak u Valinor.